OBH 402/1998.
Az állampolgári jogok országgyűlési biztosa általános helyettesének jelentése
Ügyintéző: Táncos Mihályné

Az eljárás megindítása

Panaszos társadalombiztosítási járulék tartozásával összefüggő beadványt nyújtott be az Országgyűlési Biztos Hivatalához. Ebben sérelmezi, hogy az egészségbiztosítási pénztár a járulékok megfizetésére 1995. december 28-ig kötelezi, holott vállalkozását 1994. augusztus 1-jétől kezdődően nem folytatta. 

Az eljárás megindítása a beadványhoz csatolt dokumentumok, valamint a társadalombiztosításról szóló 1975. évi II. törvény alapján történt. 

A megállapított tényállás

Panaszos 1992-ben vállalkozói igazolványt váltott ki, melynek alapján folytatott tevékenységét 1994. július 31-én megszüntette, igazolványát azonban nem adta vissza, erre csak 1995. december 28-án került sor. Időközben a polgármesteri hivatal 1994. augusztus 1-jétől kezdődően gyermeknevelési támogatást állapított meg részére. 

Tekintettel arra, hogy 1994. augusztustól a járulékot már nem fizette, ezért az egészségbiztosítási pénztár közel 160 ezer forint tartozás megfizetésére szólította fel. Beadványtevő nem ért egyet a tartozás megfizetésével, mivel igazolványát félreértésből nem adta le korábban.

Az ügy jogszabályi háttere

A vitatott időben hatályos társadalombiztosításról szóló 1975. évi II. törvény. 

Az érintett alkotmányos jog

Az 1949. évi XX. törvény 8. §. (2) bekezdése: "A Magyar Köztársaságban az alapvető jogokra és kötelezettségekre vonatkozó szabályokat törvény állapítja meg."

Az 1949. évi XX. törvény 70/E. §. (2) bekezdése: "A Magyar Köztársaság az ellátásban való jogot a társadalombiztosítás útján és szociális intézmények rendszerével valósítja meg."

Az 1949. évi XX. törvény 70/J. §. "A Magyar Köztársaság minden állampolgára köteles jövedelmi és vagyoni viszonyainak megfelelően a közterhekhez hozzájárulni."

Ezen alkotmányos jogok alapozzák meg a társadalombiztosítás keretében nyújtott ellátásokra való jogosultság, és a kiadások fedezetének biztosítására irányuló kötelezettségek törvényi szabályozását.

A vizsgálat megállapításai

A társadalombiztosítási törvény szerint az egyéni vállalkozó  járulékfizetési kötelezettsége az igazolvány átvétele napjától annak visszaadása napjáig áll fenn. Az egészségbiztosítónak nem feladata annak vizsgálata, hogy az igazolvány birtokosa a tevékenységét ténylegesen folytatja-e vagy sem.

A jogszerűen kirótt járulékot meg kell fizetni, attól eltekinteni jogszabályi felhatalmazás hiányában nem lehet. A pénztár vezetőjének arra van hatásköre,  hogy kérelemre, egy mindkét fél számára elfogadható keretek közötti megállapodást kössön a tartozás rendezésére. 

A kérdéses időben a gyermeknevelési támogatás folyósításának ideje nem mentesítette a vállalkozót a járulék megfizetése alól. 

A Békés megyei Egészségbiztosítási Pénztár eljárása alkotmányos jogsérelmet nem idézett elő.

Az állampolgári jogok országgyűlési biztosáról szóló 1993. évi LIX. törvény 19. §. (1) bekezdése alapján erről a panaszost e jelentés megküldésével értesítem. 

Budapest, 1998. 

Dr. Polt Péter